П Р О Е К Т!
                           МОТИВИ
НАРЕДБА 

ЗА ИМЕНЕНИЕ И ДОПЪЛНЕНИЕ НА НАРЕДБА №1 ЗА ОСИГУРЯВАНЕ НА ОБЩЕСТВЕНИЯ РЕД В ОБЩИНА ЗЛАТОГРАД
1. Причини и мотиви за Наредба за изменение и допълнение на Наредба №1 за осигуряване на обществения ред в Община Златоград:
С моя Заповед № 270/30.08.2022г. е определена работна група, която да разгледа действащата Наредба №1 за осигуряване на обществения ред в Община Златоград,  с  оглед необходимостта да бъдат предложени на Общински съвет Златоград изменения и/или допълнения на същата. В състава на работната група участват представители на Общинска администрация Златоград, РУ Златоград, РС ПБЗН Златоград, дирекция „Социално подпомагане“ Златоград. 
В резултат от работата на комисията, при единодушие от присъстващите, са направени следните предложения, които представям като проект на Наредба за изменение и допълнение на Наредба №1 за осигуряване на обществения ред в Община Златоград, наричана по-долу Наредба №1:

§1. Отменя се съществуващият текст на чл.3, ал.8 „Употребата н алкохолни напитки и други упойващи вещества по улиците, площадите, парковете, зелените площи и други обществени места.“  като вместо него се запише: „Присъствието на обществени места на лица във видимо нетрезво състояние или такова, което смущава останалите или създава безпокойство у тях“;
Мотиви: Съществуващата редакция на текста създава неяснота относно правилното му прилагане. Така например, употребата на бира и напитки с ниско алкохолно съдържание, което напрактика не  води до повишена опасност за накърняване на обществения ред, може да се третира като нарушение, без да са налице признаците за това предвид липсата на обществена опасност. 
Общественият интерес налага да бъдат балансирани отношенията между отделните групи граждани като не се допускат прекомерни забрани, които в действителност не подлежат на прилагане или стриктното им прилагане скандализира обществеността, но не води до желаните ефекти – осигуряване на среда за отдих и почивка.
Същевременно, предложената нова редакция на текста не води до положение, в което, чрез либерализиране, се стига до безконтролност. Предложеният нов текст е насочен към резултатно действие и има качествен критерий - забранява се присъствието на лица в нетрезво състояние или такова, което смущава или създава безпокойство. Постигнат е баланс между предмета на наредбата, нейния дух, като същевременно се отчита и действителното фактическо положение. 
Община Златоград не се стреми да създава положение на крайни рестрикции нито на населението, нито на гостите на населените места. 
Важно е да се подчертае, че в други нормативни актове- част от националната правна рамка като Наказателен кодекс, Закон за здравето, Закон за закрила на детето и други, са обективирани състави на престъпления и административни нарушения на употреба на алкохол, упойващи вещества и опиати, което предвид нормативната йерархия, предпоставя именно тяхното прилагане, по специален ред и от нарочни органи, а не прилагането на разпоредби с териториален, местен обхват, каквито са съдържащите се в Наредба №1.

§2. Създава се нова т.13 в чл.8, ал.1 със следното съдържание:
„Използването на детски и спортни съоръжения не по предназначение и/или от лица, които не отговарят на определената възрастова група, означена на или до конкретното съоръжение.“
Мотиви: Не са редки случаите на констатирани повреди на детски люлки, пързалки, катерушки и други детски съоръжения, настъпили в резултат от неправилната им експлоатация. Същевременно, опазването на общинската собственост и обезпечаването на места за забавления на децата е сред приоритетите и ангажиментите на местната власт.

Стремежът на Община Златоград е да създаде възможности на различните възрастови групи да ползват свободно открити съоръжения за техния отдих, забавление и тренировъчна дейност, но при съблюдаване на правилата за правилна експлоатация, което гарантира по-дълъг срок на употреба.

§3. Изменя се съществуващият текст на чл.36, ал.6, т.1 като се заличат думите „ на таваните на сградите и в жилищните помещения“, а вместо тях се  запише „в избените помещения, таваните на сградите и в жилищните помещения.“ 

Мотиви: въвеждането на по-широк кръг от забрана за съхраняване в различни помещения намира основание в противопожарните практики и заложени стандарти за сигурност.
§4. Изменя се съществуващият текст на чл.36, ал.6, т.6 като се заличава цифрата „12“  и вместо нея се запише „5“.

 Мотиви: Предложението намира основание в противопожарните практики и заложени стандарти за сигурност, освен това гарантира навременното и безпрепятствено ползване на противопожарните водоизточници в случай на възникнала нужда. 

§5. Изменя се съществуващият текст на чл.36, ал.6, т.10 като същият се заличава и вместо него се запише: „откритото и/или безнадзорно палене на огньове за приготвяне на зимнина и други“
Мотиви:  Настоящата редакция на текста не гарантира в пълна степен възможност на прилагащите Наредба №1 да реагират на случаи на неконтролирано палене на огън. При приемане на наредбата, описаната забрана е приемана като конкретна и целяща да ограничи палене на огън в собствен имот, предвид това, че по начало е недопустимо паленето на огън на обществени места без съблюдаване на правила за това. 
 Традиционно е приготвянето на зимнина на отрито и цялостна забрана би била неприложима, но същевременно е задължително това да става при обезопасяване на мястото, уреда и/или съоръжението. 

Практиката индикира необходимост забраната да бъде въведена независимо от мястото на палене, според вида собственост. Целта е намаляване на риска от пожари, поради което забраната следва да бъде с оглед на запретеното действие, а не с оглед на мястото. 
§6. Създава се нов чл.36а със следното съдържание:

„(1) Откритото паленето на огньове при възстановки, обществени мероприятия, тържества, културни и развлекателни мероприятия се разрешава от кмета на Община Златоград или упълномощено от него длъжностно лице. Към искането си инициаторът прилага План за действие при пожар, одобрен от РС ПБЗН Златоград.
(2) Исканията към кмета на Община Златоград се отправят в срок не по-късно от 3 работни дни преди определения ден. В случай, че искането е нецелесъобразно, кметът на Община Златоград може да откаже издаването на разрешение.
(3) В разрешението се определя времевия диапазон и часовете, в които се разрешава паленето и поддържането на огъня.

(4) Инициаторът, заявил искане пред кмета на Община Златоград, носи отговорност за провеждане на мероприятието, както и за почистване на терена от отпадъчни продукти от горенето и други замърсявания. При непочистване на обекта, на същия инициатор не може да бъде разрешено открито палене на огън в рамките на 1 календарна година.
(5) За провеждането на мероприятия, инициирани от Община Златоград, Кметът на Община Златоград прилага План за действие при пожар, одобрен от РС ПБЗН Златоград.
Мотиви: Предложените текстове са съобразени с провеждането на мероприятия от културния календар на Община Златоград и възможността да се организират нови прояви.  Същевременно се прави опит да се създаде регламент при провеждане на мероприятия, свързани с палене на огън на открито. Общественият интерес налага създаването на нарочни правила и спазването на противопожарните практики и заложени стандарти за сигурност.
2. Цели, които се поставят:
Подобряване на местната подзаконова нормативна уредба, в съответствие с предложенията на работната група, определена да разгледа действащата Наредба №1 за осигуряване на обществения ред в Община Златоград.

3. Очаквани резултати:

Подобряване на местната подзаконова нормативна уредба.
4. Финансови средства, необходими за прилагане на новата уредба:

За прилагане на наредбата не са необходими допълнителни финансови и други средства.

5. Анализ за съответствие с правото на Европейския съюз: 
Законодателството на Европейския съюз не въвежда нови изисквания, които да бъдат транспонирани в настоящата наредба.
МИРОСЛАВ ЯНЧЕВ
Кмет на Община Златоград

